Dudich Endre
ANTHROPOTHEOSZ - emberisten, Filozófiai Vitakör, Évnyitó, 2013. február 8.
PRAEMURMURATIO – Előmorgolódás

A fejlődés egyedüli csúcsa, non plusz ultrája. Ez már tényleg mindennek a teteje.
Ismételten leszögeztem: hitvitára itt a Körben én nem vagyok hajlandó. Most azonban hozzászólok, ezúttal nem hallgathatok, de vitába nem bocsátkozom. Kérem szíves megértéseteket.
MIRŐL VAN SZÓ?

A IV. századi kereszténységben a krisztológia, a Jézus Krisztusról szóló tan központi vitatéma volt.
Az alapkérdés az, hogy Krisztus milyen módon isten, ember, természet és személy. A hivatalos álláspontot a Niceai Egyetemes zsinat rögzítette 325-ben. (Két természet, t. i. valóságos Isten és valóságos ember, és egy személy, t. i. a második isteni személy). Minden más értelmezés herezisnek („Válogatásnak”, eretnekségnek) minősült.  –
E sokféle nézet ismertetésébe kár lenne belebonyolódni.  Röviden van szó róluk a  „Kalandozások..” sorozat II/2. előadásában, krisztológiai mátrix-szal illusztrálva. Így is teljesen érthetően támadhat az embernek olyan benyomása, hogy ez haszontalan szőrszálhasogatás. (Szerintem nem az, csak a mi XIX. századi – igen, 19-ik! – észjárásunk számára az.)
Most csak egy felfogást említek meg jellemző példaképpen, az Apolinarizmust.
A IV. században Laodiceai Apolinaris püspök tanítását az ember istenné válásáról Nisszai Szent Gergely görög egyházatya támadta meg, mint anthropotheizmust. A II. Konstantinápolyi Egyetemes zsinat 381-ben eretnekségnek is minősítette és mindjárt jegyzőkönyvének első „aktusában” (fejezetében) elítélte. Ez az ítélet tudtommal ma is érvényben van.
-- Az egyházatyák görög szóhasználatában döntő különbség van a theoszisz, „istenivé válás” és a theiotész, „Istenné válás” között.  Az előbbi elfogadható, az utóbbi nem.
Az egyháztörténelem azt mutatja, hogy az eretnekségek, mint hazajáró lelkek, újra fel-fel bukkannak. Nem meglepő tehát, hogy az ember istenné válásáról szóló tan is ismételten megjelent, többféle változatban és fokozatban (a latin terminológiában divinificatio, divificatio, illetve  deificatio hominis).
1. Legmarkánsabban talán a XIII. századi Franciaországban, a nagyhírű Chartres-i neoplatonista iskolában. Ennek vezéregyéniségei Bernardus Silvestris (Erdei Bernát)  és Alanus ab Insulis (Szigeti Alán).  –
2. De még Albertus Magnus (Nagy Szent Albert) is foglalkozott vele Kölnben, Szent Ágoston prédikációit kommentálva.  –

3. Luther  Márton alaptételeinek egyike, hogy „Isten emberré lett, hogy az ember Istenné lehessen.” („Gott darum Mensch wird, damit der Mensch Gott werde”, 1514. - Húsvéti prédikáció. )  —

4. A XIX.századi mormon vallás alapítója,az amerikai John Smith szerint „amilyen az ember most, Isten is egyszer olyan volt; és amilyen most az isten, olyanná lehet az ember is.”
ERGO -- Tehát

Most is egy ilyen eseménnyel van dolgunk. Így aztán Csaba szellemes és koherens előadását hallgatva, az ember zsebében… kigyullad a máglya. (A bicskáról nem is beszélve.)

Szerencsére nincsen hatáskörünk itélkezni. A Vitakör nem az Inkvizíció. Ugyanis  az ítélet csak ez lehetne:
„Detreani heretici comburantur”. (Az eretnek detreistákat meg kell égetni.)
Így azonban ettől ma este (és egyáltalán)  eltekintünk.
Inkább szívből gratulálunk Csabának szinte akrobatikus filozófusi teljesítményéhez, és megköszönjük az intellektuális élvezetet, amiben minket részesített.
(Dudich E.)
